文同
邛州赏丰亭并序
人之创亭意，大率繇己便。
夫何我公有，所作异他见。
临邛郡东北，井井画群甸。
其民喜施力，无岁不登衍。
公因到城上，有此多稼羡。
而云彼嘉谷，诚我民所擅。
如其每用此，岂不乡土恋。
伊我牧其众，胡尔惧流转。
遂兹谋栋宇，显显向一面。
题为赏丰字，义不止营缮。
常时命僚侣，于时歌管荐。
高谈诧上瑞，衮衮莫之倦。
擎酒揖大野，指顾一欣汴。
田夫各相语，我辈谁曰贱。
太守亦为我，今日又张燕。